KRAFTTAK: Ap på Stortinget er positive til Acer, men er på kollisjonskurs med fylkes­politikere i flere industrifylker. Misnøyen når helt inn i sentralstyret.

INDUSTRI

Ap ligger an til å havne på vippen når Stortinget i mars skal stemme over norsk tilslutning til EUs energibyrå Acer.

Ap på Stortinget har offisielt ikke tatt stilling til i saken, men heller i retning av å si ja.

– Jeg er grunnleggende positiv til Acer, sa Espen Barth Eide (Ap), leder av energi -og miljøkomiteen, og saksordfører på Acer-saken til Klassekampen mandag.

Den positive holdningen deles ikke av mange av Aps fylkespolitikere rundt om i landet.

EUs energiunion: • Regjeringen vil ha Norge inn i Acer, EUs byrå for samarbeid mellom energireguleringsmyndigheter, som et ledd i norsk innlemmelse i EUs energiunion. • Senterpartiet, Rødt, SV, MDG og KrF har på ulike vis vært kritiske til Acer. Aps stemmer vil antakelig avgjøre når saken voteres over på Stortinget i mars. • Motstanderne frykter tap av suverenitet over energiressursene og høyere strømpriser som følge av krav om utbygging av kraftkabler til utlandet.

Uklare konsekvenser

Med Aps støtte har fylkestingene i Nordland, Oppland og Telemark vedtatt uttalelser hvor de ber Stortinget stemme ned Acer.

– En enstemmig uttalelse fra industrifylket Nordland er et sterkt signal. Flere partier bør merke seg det. Det norske kraftoverskuddet må brukes til å bygge industri i Norge, sier Bjørnar Selbes Skjæran, leder i Nordland Ap og medlem av Arbeiderpartiets sentralstyre.

I Nordland stilte samtlige partier, inkludert Frp og Venstre, seg bak motstanden mot Acer.

Acer ble opprettet i 2009 med ansvar for å koordinere de nasjonale energibyråenes arbeid med EUs energiunion. Tilhengere og kritikere er sterkt uenige om konsekvensene av eventuelt norsk innlemmelse i Acer.

Tilhengerne mener det vil gi Norge en plass ved bordet i prosesser vi uansett påvirkes av gjennom EØS. De mener avgivelsen av suverenitet er minimal.

Motstanderne, blant dem store deler av fagbevegelsen, mener Acer er et skritt på veien mot EU-kommisjonens mål om å «integrere Norge fullt ut i unionens indre energipolitikk».

De frykter at EU vil få gradvis mer kontroll over hvor og hvordan norske kraftressurser skal utnyttes. Full integrering i EUs kraftmarked vil bety flere kraftkabler til utlandet og at Norge kan miste fordelen med billig kraft til industrien.

Mange av Aps fylkespolitikere stoler mer på pessimistene i fagbevegelsen enn optimistene på toppen av eget parti.

– Hva Stortinget vedtar, må de stå for selv. Men vi har i hvert fall signalisert hva vi ønsker, sier Even Aleksander Hagen (Ap), fylkesordfører i Oppland, hvor Ap fikk gjennom uttalelse mot Acer, mot stemmene til Høyre, Frp, Venstre og MDG.

Han mener vedtaket fra fylkestinget legger et særskilt ansvar på stortingspolitikerne fra opplandsbenken.

Mer i vente

Motstanden internt i Ap begrenser seg ikke til de tre fylkene. Også i andre deler av landet bobler misnøyen.

– Det vil være fullstendig galskap å avstå suverenitet over kraftressursene til Acer, sier Hilmar Høl, leder i Sogn og Fjordane Ap. Han jobber selv ved Hydro Aluminium i Årdal, kraftkrevende industri som er avhengig av forutsigbare og lave kraftpriser for å konkurrere. Høl er klar på at Ap må stemme nei til tilslutning til Acer når saken behandles i Stortinget i mars.

Lover grundig behandling

– Jeg ville også vært kritisk hvis Acer betydde at vi ga fra oss suverenitet over kraftressurser og inntekter. Det gjør det, slik jeg forstår, ikke, sier Espen Barth Eide (Ap), leder i energi-og miljøkomiteen på Stortinget.

Han understreker at Ap ikke har fattet endelig vedtak og at spørsmålene vil bli grundig utredet i høringer om saken som starter neste uke.

Eide tilbringer uka sammen med verdens politiske og økonomiske elite på Verdens økonomiske forum i Davos. Der har han tatt opp bekymringer om Acer med topp-byråkrater i EU.

– Maroš Šefcovic, visepresident i EU-kommisjonen, er klar på at bekymringene, som også har vært i andre land, ikke stemmer. Vi har avtalt videre dialog for å ha det helt avklart før saken avgjøres i Stortinget, sier Eide.

jos@klassekampen.no

kjetils@klassekampen.no